Document ID: /roh_data/filtered/fineweb-2-filterrobots_roh.jsonl.gz/51947

entschatta dalla sesiun da primavera
La pausa d'unviern va beingleiti a fin e las equipas stattan avon lur emprem giug dalla sesiun da primavera. Suenter trenaments da cundiziun e forza en halla, sco era il camp da trenament miez mars, ein las equipas promtas per las sfidas che spetgan ellas.
L'emprema equipa lantschescha sia sesiun da primavera a casa encunter Laax. L'equipa da Mario Solèr e Carlo Tuor retscheiva ils hosps dumengia, ils 2 d'avrel, las 15:00 uras a Pustget. Lein mirar sch'ils giugadurs san metter entuorn quei ch'els han mussau els giugs da preparaziun. En quels ha ei numnadamein dau duas victorias da mintgamai 3:2.
En 5. ligia entscheiva la sesiun gia la sonda, il 1 d'avrel. L'equipa da Bruno Steiner e Thomas Bearth retscheiva a Pustget igl adversari da Cuera cul num Gelb-Schwarz. Il giug ha liug las 17:00 uras. Nus astgein esser spanegiai en tgei fuorma che la secunda equipa sesanfla suenter la preparaziun d'unviern.
Ad omisduas equipas giavischein nus bien success per la sesiun da primavera 2017. HOPP TRUN/RABIUS!